केवल ऐंबैसी के स्टाफ को निकाला, क्यों ऐसे हालातों में US अपने लोगों को नहीं बचाता है?
Sudan Paramilitary Force Clash Situation Update - सूडान में चल रही लड़ाई के बीच भारत ने अपने 1100 लोगों को बचा लिया है।  इनमें 600 से ज्यादा को वापस भारत लाया जा चुका है। विदेश मंत्रालय के सचिव ने गुरुवार को कहा है कि हमारे 3500 लोग वहां फंसे हैं
सूडान में चल रही लड़ाई के बीच भारत ने अपने 1,100 लोगों को बचा लिया है। इनमें 600 से ज्यादा को वापस भारत लाया जा चुका है। भारत की तरह ही कई दूसरे देश भी अपने लोगों को सूडान से निकाल रहे हैं। वहीं, दुनिया का सबसे ताकतवर देश अमेरिका ऐसा नहीं कर रहा है।
'अलजजीरा' के मुताबिक अमेरिका ने सूडान से सिर्फ अपने ऐंबैसी के 70 लोगों को ही निकाला है। जबकि US के 16 हजार से ज्यादा नागरिक सूडान में रहते हैं। यह पहला मौका नहीं है, इससे पहले भी कई मौके पर अमेरिका ने अपने लोगों को जंग में अकेले छोड़ दिया है।
आज इस स्टोरी में जानेंगे कि इससे पहले कब और कहां अमेरिका ने अपने लोगों को जंग के बीच जीने-मरने के लिए अकेले छोड़ दिया....
सबसे पहले ग्राफिक में देखिए अमेरिका ने अपने डिप्लोमेट्स को सूडान से कैसे निकाला है...
अमेरिका सूडान में फंसे अपने लोगों की सिर्फ फोन से मदद कर रहा 
25 अप्रैल को अमेरिका के स्टेट डिपार्टमेंट ने एक बयान जारी किया। इसमें कहा कि सूडान में लगातार हालात बिगड़ रहे हैं, सिक्योरिटी सिचुएशन और एयरपोर्ट बंद होने की वजह से सरकार लोगों को निकालने के लिए कोई ऑपरेशन नहीं चला पाएगी।
अपने लोगों को सूडान से निकालने की बजाय अमेरिका उन्हें बचकर निकलने के लिए जरूरी रास्तों की जानकारी दे रहा है। जो लोग अपने-आप बचकर पोर्ट सूडान पहुंच रहे हैं, उन्हें जेद्दाह जाने के लिए केवल फेरी दी जा रही है। वो फेरी भी मिलेगी या नहीं ये वहां के सुरक्षा हालातों पर निर्भर कर रहा है। अमेरिकी सरकार वहां फंसे अपने लोगों को केवल फोन और इंटरनेट के जरिए मदद कर रही है।
जंग में अपने लोगों को अकेला छोड़ना अमेरिका के लिए नया नहीं
'अलजजीरा' के मुताबिक, अफगानिस्तान को छोड़कर अमेरिका ने कभी अपने लोगों को जंग या लड़ाई के दौरान दूसरे देशों से नहीं निकाला है। ज्यादातर देशों में जंग के दौरान अमेरिका के रेस्क्यू ऑपरेशन केवल डिप्लोमेट्स तक ही सीमित रहे हैं। यमन, सीरिया, वेनेजुएला कुछ ऐसे उदाहरण हैं। जहां हालात खराब हुए, लेकिन अमेरिकी सरकार ने लोगों को अपने हाल पर छोड़ दिया।
इसी तरह यूक्रेन जंग के दौरान तो अमेरिकी सरकार ने ये कह दिया था कि जो लोग चेतावनी देने के बाद भी नहीं आए, उन्हें अब वहां बचाने कोई नहीं जाएगा। जबकि हालात ऐसे थे कि खुद बाइडेन ने कह दिया था कि तीसरा विश्व युद्ध शुरू हो सकता है।
अमेरिका ने 2021 में अफगानिस्तान से अपने ज्यादातर आम नागरिकों को निकाल लिया था। इसकी वजह ये थी कि अमेरिका वहां के इंटरनल मामलों में काफी सालों से शामिल था। सरकार के कहने पर काफी सारे लोग वहां गए थे। अमेरिकी सरकार बाकी जगहों की तुलना में आसानी से उन्हें वहां से निकाल सकती थी।
'अपनों की जान बचाने के लिए डिप्लोमैट्स ने भी जान जोखिम में डाली है'
तीन देशों में अमेरिका के राजदूत रह चुके रोनाल्ड ई न्यूमैन ने बताया कि ऐसा नहीं है कि अमेरिका ने हमेशा ही अपने लोगों को मुसीबत में छोड़ा है। उन्होंने न्यूयॉर्क टाइम्स को बताया कि अमेरिका के डिप्लोमैट्स ने लोगों को बचाने के लिए कई बार अपनी जान जोखिम में डाली है।
सेकेंड वर्ल्ड वॉर के समय जर्मनी के हमले के बाद ऐंबैसी के अधिकारियों ने फ्रांस और पौलेंड में जान पर खेलकर अमेरिकी लोगों को बचाया था। वो हवाई हमलों के बीच अमेरिकी लोगों को ढूंढ-ढूंढ कर ऐंबैसी में लेकर आ रहे थे।
सेकेंड वर्ल्ड वॉर में अपने लोगों की मदद के लिए अमेरिका ने रूस में अपनी एक टीम को ही वहां छोड़ दिया था। जंग के बीच खाने-पीने की काफी समस्या होती थी। वहां तैनात अमेरिकी ऐंबैसी के लोगों ने पीने के पानी को कूड़ेदान में जमा करके रखा था।
भारत पोर्ट के जरिए ही लोगों को क्यों रेस्क्यू कर रहा? 
सूडान में चल रहे ज्यादातर रेस्क्यू ऑपरेशन में लोगों को पहले पोर्ट तक लाया जा रहा है और वहां से उन्हें जहाजों के जरिए सऊदी अरब के जेद्दाह तक पहुंचा रहे हैं।
अलजजीरा से बात करते हुए खाड़ी और उत्तरी अफ्रीकी देशों में यूरोपीय संघ के राजदूत रहे जेम्स मोरन ने बताया कि लोगों को सुरक्षित बाहर निकालने के लिए सबसे अहम एयरपोर्ट होता है, लेकिन खार्तूम में एयरपोर्ट बिल्कुल सुरक्षित नहीं है।
ऐसे में लोगों को वहां से निकालने का एकमात्र जरिया समुद्री मार्ग है। इसके लिए खार्तूम शहर से पोर्ट की दूरी ज्यादा होने के बावजूद लोगों को वहां लाया जा रहा है। ये बेहद जोखिम भरा काम है, लेकिन अपने लोगों को बचाने का दूसरा कोई रास्ता भी नहीं है। हालांकि, अमेरिकी सरकार अपने लोगों के लिए ये जोखिम नहीं उठा रही है।
वो मिशन जब भारतीयों को बचाने तानाशाह सद्दाम से मिले भारत के विदेश मंत्री
साल 1990 की बात है। ईराक ने कुवैत पर हमला कर दिया था, जिससे वहां भारत के 2 लाख से ज्यादा लोग फंस गए थे। भारत की ऐसी स्थिति थी कि वो कुवैत पर किए गए सद्दाम हुसैन के हमले की आलोचना भी नहीं कर सकता था। ऐसा करने पर वहां फंसे भारतीयों की जान को खतरा हो सकता था।
हालात की गंभीरता को देखते हुए खुद तत्कालीन विदेश आई के गुजराल ने सद्दाम हुसैन से मुलाकात की। इस दौरान सद्दाम हुसैन ने आई के गुजराल को गले लगा लिया था। कई देशों जंग के बीच भारत के विदेश मंत्री के तानाशाह सद्दाम हुसैन से मिलने की खूब आलोचना की थी। हालांकि, इसका फायदा भारत को मिला। सरकार सभी लोगों को सुरक्षित वहां से बाहर निकाल पाई। दुनिया का सबसे बड़ा रेस्क्यू ऑपरेशन चलाने के लिए एयर इंडिया का नाम गिनीज बुक ऑफ वर्ल्ड रिकॉर्ड में दर्ज किया गया। 
ग्राफिक के मुश्किल हालातों में अपने लोगों को निकालने के लिए चलाए गए भारत के दूसरे बड़े ऑपरेशन के बारे में भी जानें...
